Folketing
2013-05-07

Men jeg tror dog alligevel – nu har jeg haft den her diskussion så mange gange – at man, hvis man mener, indsatsen skal forstærkes, skylder svar på: Hvorfor støtter man ikke flere fængselspladser? Hvorfor støtter man ikke forslaget om hemmelige ransagninger? Hvorfor vil man svække politiets muligheder for at bruge internet- og telebaserede logningsoplysninger i kampen mod den organiserede kriminalitet? Det skylder man svar på, og danskerne kan forstå, at det, der bliver sagt, er hult fra ende til anden. Den her regering har løftet indsatsen til et nyt niveau. Aldrig nogen sinde har indsatsen været stærkere, og vi kan forhåbentlig være enige om her, at den indsats, der sker, er både effektfuld og helt værdifuld. Der er et stort antal bandemedlemmer, som nu sidder bag tremmer. Aldrig nogen sinde har så mange rocker-bande-medlemmer siddet bag tremmer, som det er tilfældet nu. Der er en massiv tilstedeværelse de steder, hvor der er problemer. Der er etableret nye stærke taskforceenheder, som virkelig går efter det. Der sker målrettede ransagninger.